– Balaca, dəli olmusan? Dünya! Dünya! O başqa dünya nə deməkdir? Dünya elə həmin dünyadır ki, biz yaşayırıq, həyat da ki elə gördüyün yaşayışdan ibarətdir!

Bu zaman iri bir Balıq onların evinə yaxınlaşdı:

– Qonşu, – dedi, – uşaqla nəyin üstündə belə höcətləşirsən? Deyəsən, bu gün gəzmək fikriniz yoxdur?

Ana Balıq qonşunun səsini eşidib cavab verdi:

– Gör zəmanə necə dəyişib?! Uşaqlar öz analarına cib-cib öyrətməyə başlayıblar.

– Necə məgər? – deyə qonşu İri Balıq soruşdu.

– Gör bu cırtdan haralara getmək istəyir?! Hey deyir ki, istəyirəm gedim görüm, dünyada nələr olur?

Qonşu İri Balıq:

– Balaca, – dedi, – de görüm sən nə vaxtdan belə filosof və alim olmusan ki, bizim xəbərimiz yoxdur?!

Balaca Balıq dedi:

– Hər gün təkrar olunan cansıxıcı gəzintilərdən cana doymuşam. Belə yorucu həyatı davam etdirmək istəmirəm. İstəmirəm ki, bir də gözümü açanda görüm, sizin kimi qocalmışam, özü də göz-qulaqları bağlı balıqlar kimi qalmışam.

Qonşu Balıq:

– Vay, – dedi, – gör bu nələr danışır?!

Ana Balıq dilləndi:

– Heç düşünməmişdim ki, bircə uşağım ola, o da belə çıxa! Bilmirəm balamın qulağını kim doldurub…

Balaca Balıq dedi:

– Heç kim mənim qulağımı doldurmayıb. Anlamaq üçün mənim özümün ağlım, görmək üçün də gözüm var!

Qonşu Balıq Balaca Balığın anasına dedi:

– Bacı, o pıç-pıç danışan İlbiz yadındadırmı?

– Yaxşı yadıma saldın, unutmamışam! Tez-tez uşağımın yanına gələrdi. Görüm onu gorbagor olsun!

Balaca Balıq dedi:

– Bəsdir, ana! O mənim dostum idi!

– Balıqla İlbizin dostluğunu eşitməmişdik, bunu da eşitdik!

Balaca Balıq:

– Mən də balıqlarla İlbizin düşmənçiliyini eşitməmişdim. Ancaq siz o biçarənin başını yediniz! – dedi.

Qonşu dilləndi:

– Bu, keçmişin söhbətidir.

– Keçmişi siz özünüz yada saldınız!

- Ölmüş dostu İlbizlə
  bağlı dedikləri və
  davranışı Balaca Balıq
  barədə təsəvvürünüzə
  yeni nə əlavə etdi?
  Əsərdən fikrinizi
  təsdiq edən
  nümunələr seçin.
- Balaca Balığı daha çox
  məzəmmət edən
  kimlər idi? Onları
  hansı fikir birləşdirir?
- Balıqların arasında
  Balaca Balığı anlayan
  vardımı? Onlar Balaca
  Balıq haqqında nə
  düşünürlər?