###### bölmə 2

UŞAQ DÜŞÜNCƏSİ, UŞAQ DÜNYASI

Qız iri gözlərini qaldırdı, yolçuya baxdı, gözlərində yaş vardı, lakin gecənin qaranlığında görünmürdü. Yanıqlı bir səslə cavab verdi:

– Bəli, cənab.

Bir az susduqdan sonra əlavə etdi:

– Hərdənbir işimi qurtaranda icazə versələr, mən də oynayıram.

– Bəs sən necə oynayırsan?

– Elə bildiyim kimi... Ancaq mənim oyuncağım azdır... Mənim ancaq bir balaca qalay qılıncım var, bax bu boyda.

Qızcığaz çeçələ barmağını göstərdi.

– Qılınc bir şey kəsirmi?

– Bəli, cənab, – deyə qız cavab verdi. – Qılıncım salat kəsir, bir də milçək başı kəsir...

...Tenardye xanım əlində şam, qapının ağzında göründü:

– Vay, səni yaramaz! Bu vaxta qədər harada idin?

Kozetta qorxusundan titrəyərək:

– Xanım, bu ağa gecəni sizdə qalmaq istəyir, – deyə bildi.

– Girin, ağa... – dedi.

Yolçu içəri girdi, boğçası ilə ağacını skamyanın üzərinə qoyaraq stolun yanında əyləşdi. Kozetta tez stolun üstünə bir butulka şərab və bir stəkan qoydu.

... Yan qapı açıldı, Eponina və Azelma içəri girdilər. Doğrudan da, ikisi də qəşəng qızlar idi. Qızlar gedib oyuncağın yanında oturdular. Əllərində bir gəlincik var idi; gəlinciyi o yan-bu yana darta-darta gülüşüb oynayırdılar. Ara-sıra Kozetta işindən ayrılaraq məyus nəzərlə qızlara baxırdı.

Birdən Kozetta dönüb döşəmənin üzərində Tenardye qızlarının unutmuş olduqları gəlinciyi gördü, kiçik qızların başları pişiklə məşğul olduğundan gəlinciklərini mətbəx stolunun altına atmışdılar. Kozettaya baxan yox idi. Bir dəqiqə belə vaxt itirmək olmazdı. Stolun altından çıxaraq bir daha baxıb kimsənin onu görmədiyini yəqin etdikdən sonra tez dizin-dizin gəlinciyə tərəf süründü, onu əlinə götürdü, başı oynamağa qarışdı. Onun bu hərəkətini yolçudan başqa bir kimsə görmədi.

Qızın sevinci on beş dəqiqəyə qədər sürdü. Qızlar çaşıb qaldılar. Kozetta onların gəlinciyini götürməyə cəsarət etmişdi. Eponina anasının yanına gəldi və tumanından çəkməyə başladı. Qız:

– Ana, baxsana!– deyib barmağı ilə Kozettanı göstərdi. Kozetta “xanımların” oyuncağını götürməyə cəsarət etmişdi. Qadın hiddətindən xırıldayan bir səslə:

– Kozetta! – deyə bağırdı. Kozetta vurulmuş kimi birdən titrədi, qadına tərəf döndü. O, gəlinciyi götürdü, pərəstiş və ehtiyatla yavaşca yerə qoydu, özünü saxlaya bilmədi, hönkür-hönkür ağlamağa başladı.

- Tenardye xanım
  haqqındakı
  təsəvvürünüzə yeni
  nə əlavə olundu?
  Fikrinizi təsdiq
  edən nümunələr
  göstərin.
- Eponina və Azelma
  Kozettaya necə
  münasibət
  bəsləyirlər? Bu
  münasibətin
  yaranmasına səbəb
  nə olub?