###### bölmə 1

ŞİFAHİ XALQ ƏDƏBİYYATINDAN NÜMUNƏLƏR
TƏTBİQ • ÜMUMİLƏŞDİRMƏ
QANLI DAŞ
(əfsanə)
I
I
OXU • ANLAMA
1. Mətni oxuyun.
2. İlkin təəssüratınızı bölüşün.
3. Mətnə aid ikidən az olmayaraq sual və onlara cavab hazırlayın. Bunun üçün dərinləşdirilmiş oxu məqsədilə mətni yenidən nəzərdən keçirin.
●

Yenə Şirvanın qanlı-qadalı günləri başlanmışdı. Yağı ölkəyə hücuma keçmişdi. Onlar yavaş-yavaş Şamaxıya yaxınlaşırdılar…

Kolanı obasının ərənləri bir yerə toplaşdılar. Dəmirdağı özlərinə igidbaşı təyin etdilər. Ərənlər dağlara çəkildilər. Düşmən Kolanı obasından bir qədər aralıda düşərgə salmışdı. Qoşun neçə vaxt idi ki, yol gəlirdi, tamam əldən düşmüşdü. Düşmən sərkərdəsi bilirdi ki, Şamaxı qalasını almaq asan olmayacaq. Mütləq yorğun qoşuna üç-dörd gün istirahət vermək lazımdır.

Dəmirdağın igidləri axşamdan bir az keçən kimi qəfildən düşmən çadırlarına hücum edir, onları dincəlməyə qoymur, neçə-neçə döyüşçülərini məhv edirdilər.

Dəmirdağ el arasında təkcə gücü ilə deyil, düzdüyü bayatılarla da ad çıxarmışdı.

Kolanı elim mənim,
Arxamda selim mənim.
Diriykən qibləgahım,
Ölərsəm, gorum mənim.

Dəmirdağla elin ağıllı-kamallı gözəli olan Sona əhd-peyman bağlamışdılar. Yazın sonu, yayın əvvəlində istəklərinə qovuşacaqdılar. Görüş yerləri də Cüyürlü meşənin tən ortasında sıldırım qayanın ətəyindəki Çapıq daşın yanı idi. İlk əhd-peymanlarının şahidi bir çapıq daş, bir də lalələr olmuşdu.