###### bölmə 4

MƏNƏVİ DƏYƏRLƏR, YAŞAYAN HİKMƏTLƏR

Balaca Balıq üzə-üzə gedir və fikirləşirdi. Yol boyu təzə şeylər görür, öyrənirdi. Şəlalənin başı üstə axmağından həzz alır, yenidən üzürdü. Kürəyində günəşin hərarətini hiss edir və möhkəmlənirdi.

O elə bir yerə gəlib çatdı ki, burada dərə enlənir, su isə kolluqların arasından axıb gedirdi. Balaca Balıq suyun çoxalmasından ləzzət alırdı. Xeyli gedəndən sonra o, çoxlu balığa rast gəldi. Anasından ayrıldığı gündən balıq görməmişdi. Bir neçə Rizə balığı onu dövrəyə aldı. Kiçik bir balıq ondan soruşdu:

– Deyəsən, qəribsən?

Balaca Qara Balıq dedi:

– Hə, qəribəm. Uzaqdan, çox uzaqlardan gəlirəm.

– Hara getmək istəyirsən?

Balaca Qara Balıq dedi:

– Arxın sonunu tapmağa gedirəm.

Kiçik balıqlar dedilər ki, bu, arx deyil, onlar buna çay deyirlər. Balıqların arasında səs yayıldı ki, Balaca Qara Balıq uzaqlardan gəlib və çayın qurtaracağını tapmaq istəyir. Balıqudan, Saqqa quşundan da qorxmur!

Rizə balıqlardan bir neçəsi Balaca Qara Balığa qoşulub getmək istədi, lakin böyüklərinin qorxusundan səslərini çıxarmadılar. Hətta bir neçəsi Balaca Qara Balığa dedi:

– Saqqa quşu olmasaydı, biz də səninlə gedərdik.

Balaca Qara Balıq dedi:

– Siz çox fikirləşirsiniz. Gecə-gündüz oturub sadəcə fikirləşmək doğru deyildir. Yola düşdükdən sonra qorxu hissiniz yox olacaq.

- Rizə balıqların çay
  adlandırdıqları yerdə
  ilişib qalmalarına səbəb
  nədir, onlar dənizə
  getmək fikrinə niyə
  düşmürlər?
- Rizə balıqlar Balaca
  Balığa qoşulmaqdan
  niyə çəkinirlər?
- Saqqa quşunun
  kisəsinə düşüb ölümlə
  üzbəüz qalanlar bunu
  necə qarşılayırlar?
- Saqqa quşu Rizə
  balıqlarla Balaca Balığı
  nə üçün üz-üzə qoyur?

Yola düşmək istəyirdilər ki, dövrələrindəki su yuxarı qalxdı və başlarının üstünə qara örtük çəkildi. Hər yer qaranlıqlaşdı, qaçmağa imkan qalmadı. Balaca Qara Balıq o saat başa düşdü ki, Saqqa quşunun kisəsinə düşüblər.

Balaca Qara Balıq dedi:

– Dostlar, biz Saqqa quşunun kisəsinə düşdük, lakin xilas yolu var.

Rizə balıqlar ağlayıb ah-zar etməyə başladılar:

– Artıq bizim qaçmağa yolumuz yoxdur! Təqsir səndədir. Bizi yoldan çıxartdın!

Balıqlardan biri dedi:

– İndi balıqudan quş bizim hamımızı udacaq. Yazıq olduq. İşimiz bitdi.

Birdən qorxunc qəhqəhə səsi eşidildi. Bu, Saqqa quşu idi, gülür, öz-özünə deyirdi:

– Rizə balıqlar necə də girimə keçib! Nə qədər dadlıca balıqlardır bunlar... Ha, ha, ha... Sizin halınıza yanıram, heç ürəyim gəlmir sizi “qırt” eləyib udum.