Mirmehdi Seyidzadə
BELƏ UŞAQLAR DA VAR
Dərslərini öyrənməyib
Oynamışdı tənbəl oğlan.
Yorulmuşdu bütün günü
Küçələri dolaşmaqdan.
Xəlvət girib yatağına
İstəyirdi erkən yata.
O tənbəlin məqsədini
Dərk eləyib dedi ata:
– Gündəliyi gətir, baxım
Bir həftəlik qiymətinə.
Fikirləşib oğlan gördü
İşi düşüb çox çətinə.
Bu həftə də “iki” alıb
Dərslərindən dönə-dönə.
“İki”ləri görsə, ata
Danlayacaq onu yenə.
Gündəlikdən bir səhifə
Cırıb atdı utanmadan.
İstədi ki, gözgörəsi
Atasına desin yalan.
Koridorda qoyulmuşdu
Yaraşıqlı böyük ayna.
Oğlanın bu hərəkəti
Əks olunub düşdü ona.
Ata alıb gündəliyi
Baxıb dedi: – Ay oğul, sən
Nahaq yerə yalan satıb
Belə çirkin iş görürsən.
Oğlan bilib nöqsanını
Başa düşdü çox dərindən.
Kövrəkləndi, yanağına
Yaş süzüldü gözlərindən.