###### bölmə 4

MƏNƏVİ DƏYƏRLƏR, YAŞAYAN HİKMƏTLƏR
II
DƏRS
I
ARAŞDIRMA • TƏHLİL
1. Şeirin mövzusunu müəyyən etməyə çalışın. Tövsiyələri nəzərə alın:
– təmsildə diqqətin daha çox hansı hadisəyə çəkildiyini yada salın;
– bu hadisənin nə ilə nəticələndiyini xatırlayın;
– nəticəyə müəllifin və özünüzün verdiyiniz qiyməti unutmayın.
2. Qurdu necə səciyyələndirərsiniz? Tövsiyələri nəzərə almaqla onun haqqında fikrinizi əsaslandırın:
– onun müxtəlif vəziyyətlərdə nitqi-danışığı;
– fərqli məqamlarda davranışı;
– başqalarına münasibəti.
3. İlbizin səciyyəvi cəhətləri hansılardır? Onun haqqında gəldiyiniz nəticəni tövsiyələr əsasında izah edin:
– ətrafda – təbiətdə baş verənlərə münasibəti;
– onun heyrətlənməsinin səbəbi;
– Qurda verdiyi qiymət.
4. Müəllifin Qurda və İlbizə münasibətini aydınlaşdırın. Tövsiyələrə diqqət edin:
– əsərdəki təsvirləri yada salın;
– müəllifin Qurdla bağlı sözlərini xatırlayın;
– müəllifin İlbizlə bağlı sözlərini nəzərə alın.
5. Şeirdə ifadə olunmuş əsas fikri – ideyanı müəyyənləşdirin. Cədvəldəki fikirlərlə tanış olun. Seçdiyinizi, yaxud öz variantınızı əsaslandırmağa çalışın.

#### Əsərin əsas ideyası üçün fikirlərdən hansı daha uğurludur? | #### Nə üçün belə düşünürsünüz? | #### Sizin variantınız
Yersiz lovğalıq uğursuzluğun başlanğıcıdır. |  |
Təkəbbürlü, özündən razı olanlar yüksələ bilməzlər. |  |
Ehtiyatlı olanlar, hər addımını ölçüb-biçənlər peşman olmazlar. |  |

II
YARADICI İŞ
1. “Qurd və İlbiz” əsərinin mövzusunda nəsrlə yığcam təmsil yazın. İştirakçıların (məsələn, bülbül və qarğa) və məzmunun fərqli olmasına diqqət yetirin.
2. Yazılardan nümunələri dinləyib müzakirə edin.
●