Layihələr
II YARIMİL
Qılman İlkin
YAXŞILIĞIN ƏVƏZİ
(hekayə)

O axşam xalasıgildə Nazimin başı xalası uşaqları ilə elə qarışmışdı ki, küçədə başlayan şirəvaran yağışdan heç kəs xəbər tutmadı. Nənəsi Xədicə həyətin o başındakı təndirxanadan evə qayıtdıqda çim suyun içində idi.

– Heç bilirsiniz, bayırda necə yağış başlayıb, ucundan tut, qalx göyə?!

Nazim nənəsinin sözlərindən qorxuya düşdü:

– Vay, mən evimizə necə gedəcəyəm, əynimdə də namnazik bir köynəkdir.

Xalası onu sakitləşdirdi:

– Eybi yoxdur, uşaqlardan birinin paltarını verərəm geyərsən. İstəsən – gecəni bizdə qal, səhərədək, hər halda, kəsəcək. Qaydadır, yay ayının yağışı az yağar, güclü yağar.

– Hə, hə, anam düz deyir, bizdə qalarsan. Xala nigaran qalmasın deyə telefonla zəng edib ona deyərik.

– Yox, mən gedəcəyəm, – deyə Nazim israr edirdi. – Sabaha dərslərimi hazırlamamışam. Ədəbiyyat müəllimimiz də təzədir, çox ciddi adama oxşayır.

Onlar bu barədə müzakirə etdikləri zaman yağış qəfildən kəsdi. Buna baxmayaraq xalası kiçik oğlunun pencəyini güclə də olsa, ona geydirə bildi.

Evlərinə üç tin qalmış yağış təzədən başladı, nə başladı! Nazim qaçmağa məcbur oldu. Bu zaman hardansa it zingiltisi eşidildi. Nazim əvvəlcə ona fikir vermədi. Ancaq itin zingiltisi ona körpə bir uşağın ağlamasını xatırlatdı. Ürəyinə sanki od düşdü. Zingilti gələn tərəfə yüyürdü. Nə görsə yaxşıdır? Avçarka balasına oxşar kiçik bir it yağışın altında çim suya batmışdı. Onun kiçik, qəşəng yumru gözlərindən yağış damcıları göz yaşı kimi süzülürdü. Nazim onu bacardı ki, navalçanın yanında söykənib oturmuş küçüyü qamarlayıb sinəsinə basdı.

Küçük buz parçası kimi soyuq idi. Bütün bədəni tir-tir əsirdi.

– Can-can, – deyən Nazimin dodaqları arasından titrək səsi eşidildi. Xalası oğlunun pencəyi ilə küçüyü elə bükdü ki, o sanki öz təşəkkürünü bildirdi. Su gölməçələrinin üstündən sürətlə atıla-atıla özünü evə çatdırmağa çalışdı. Küçük zingiltisini kəssə də, bədəninin titrəyişi hələ də davam edirdi.

– Vay, gör necə islanmısan, – deyə anası səsləndi. – Bəs o qucağındakı nədir?