II
DƏRS
I
OXU • ANLAMA
1. Mətni oxuyun.
2. Təəssüratınızı bölüşərkən aşağıdakı suallardan faydalanın.
– Hekayənin davamı sizin üçün maraqlı oldumu? Nə üçün?
– Hadisələrdən, yaxud təsvirlərdən hansı diqqətinizi daha çox çəkdi? Nə üçün?
– Əsərin belə tamamlanmasını gözləyirdinizmi? Nəyə görə?
3. İkinci sütundakı suallara cavab hazırlayın. Dərinləşdirilmiş oxu məqsədilə mətni yenidən mütaliə edin.
●

Hekayənin davamı

Bir gün Səfdər dayı qonşu kənddəki idarələrindən maaşını alıb öz sahəsinə qayıtdı. Günortayadək xeyli yer gəzdi. Meşənin dərinliyinə baş çəkdi, sərin sulu bulaqların yanından keçdi. Axırda yorulub əldən düşdü, yavaş-yavaş Pöhrəli dərənin ayağına endi. Nazlı bulağın göz yaşı kimi dumduru suyundan ovuclayıb içdi. İsti onu təntitmişdi, odur ki pencəyini soyunub kənara atdı. Əl-üzünü, boyun-boğazını buz kimi su ilə yudu, xeyli rahatlandı. Pencəyini çiyninə atıb dərəyuxarı qalxdı. Yorğunluq ona güc gəlirdi, gözləri ilə kölgəlik axtardı. Sıx budaqlı, yoğun şam ağacına baxdı, gülümsündü, yaxınlaşıb oturdu, kürəyini ona söykədi, az keçmədi ki, huşa getdi. O nə qədər yatdığını bilmədi. Sınan budağın şaqqıltısı onu yuxudan oyatdı. Ətrafına boylandı, üzüaşağı dərəyə tərəf gedən çığırda İmranı gördü. Səfdər dayı onun ayağı altında sınan quru budaqların səsindən ayılmışdı. İmran da meşəbəyini gördü. “Görəsən, nə deyəcək?” – deyə ürəyindən keçirmişdi ki, Səfdər dayı onun qoltuğundakı kisəni görüb arxadan səslədi:

– Ay bala, hara gedirsən?

İmran ayaq saxladı, utancaq səslə:

– Dayı, qoçuma palıd qozası yığacağam, – dedi.

Meşəbəyi gülümsədi:

– Kim sənə icazə verib, bala?

İmranın kefi pozuldu, əliboş evə qayıtsa, qoçu ac qalardı. Ancaq Səfdər dayı onun ürəyini sındırmadı:

– Get, – dedi. – Amma ağacları sındırma ha!

Azca susub gülə-gülə əlavə etdi:

- Pöhrəli dərə, meşə
  haqqında sizdə hansı
  təsəvvür yarandı?
- Meşəbəyi ilə İmranın
  qarşılaşmasını necə
  təsəvvür etdiniz?