###### bölmə 5

TƏBİƏTİN GÖZƏLLİYİ, TƏBİƏTƏ QAYĞI
Çəkilir çöllərdən yayın qızmarı,
Çəmənlər isinmir al zərrələrdən.
Ötür qərib-qərib durna qatarı
Ayrılır pərişan mənzərələrdən.
Qayğısı azalmır boş yuvaların,
Sovurur yollara payız yelləri.
Uçur lələk-lələk quş yuvaları,
Uçan yuvalarda payız yellənir.
Səs verib quşların kövrək səsinə,
Çalır ağacdələn nağarasını.
Ayılar diksinib şimşək səsinə
Bir az da bərkidir mağarasını.
Yağış döyəcləyir boz qayaları,
Sökülür yamacın yaşıl kilimi.
Talada sapsarı ot tayaları
Düzülüb yan-yana çadırlar kimi.
Tül kimi dumana bürünür dağlar,
Buludlar toqquşur, guruldayır göy.
Bayram xonçasına bənzəyir bağlar;
Narı qıpqırmızı, göyəmi gömgöy.
Kökləyib aləmi öz ahənginə
Sarala-sarala yeriyir payız.
Büküb yaşıllığı sarı rənginə
Üzü qışa doğru sürüyür payız.

- İkinci bəndin ilk iki misrasına
  diqqət edin. Onlarda payızın
  gəlişi necə əks olunub? Belə
  ifadə, təsvir maraqlıdırmı? Nə
  üçün?
- Durna qatarı nə üçün “qərib-qərib”
  ötür-gedir? Onları vəfasız
  saymaq olarmı?
- ”Qayğısı azalmır boş yuvaların”
  misrası ilə şair hansı fikri
  çatdırmaq istəyir?
- Dördüncü bəndə diqqət edin:
  quşlar, çöl heyvanları payızı necə
  qarşılayırlar? Quşların səsində
  kövrəkliyin duyulmasına səbəb
  nədir?
- Təbiətdə canlı, cansız – hər şey
  payız həyatını yaşayır, onun
  təsirinə məruz qalır. Beşinci
  bənddə bu fikrin necə ifadə
  olunduğunu izah etməyə çalışın.
- Payız ziddiyyətləri şeirin altıncı
  bəndində necə əks olunub?
  Sizdə “Payızın da öz gözəlliyi
  var” fikrinə rəğbət yarandımı?
- Şeirin sonuncu bəndində ifadə
  olunmuş başlıca fikri izah
  etməyə çalışın. Bu bənddə əksini
  tapmış fikir şeirdə deyilənlərin
  yekunu kimi səslənirmi?

SÖZLƏR
TANIŞ-
DIRMI?

- xəzəl
- qədəm
- al
- zərrə (günəşin zərrəsi)
- pərişan
- kilim
- tül
- xonça
- göyəm
- köklənmək