######

İNŞANI NECƏ YAZMALI

Həmin hekayə və müəllifi haqqında dərslikdə, digər mənbələrdə deyilmiş fikirlərin öyrənilməsi daha faydalıdır. Bütün bunlar barədə yığcam qeydlərin edilməsi vacibdir. Məlumat, materialın toplanması yazıya hazırlıq mərhələsinin əsasını təşkil edir. Toplanmış nə varsa, səliqəyə salınır, əlaqələndirilir, onlardan necə istifadə ediləcəyi barədə düşünülür. İnşa yazının başlanğıcı, necə davam etdiriləcəyi təsəvvürdə dönə-dönə canlandırılır. Bu işin müəyyən məqamında icraçıya aydın olur ki, artıq o, yazmağa hazırdır.

Yazının yerinə yetirilməsi. Bu mərhələdə yazının icra edilməsinə başlanılır. Mövzunun nə üçün qələmə alındığı, əhəmiyyəti, başlıca niyyət, daha çox nələrə diqqət yetiriləcəyi və s. girişdə əks etdirilir. Əsas hissənin ilk bəndinin (ardınca sonrakı bəndlərin) yazılması üçün uyğun olan məlumat və materiallar nəzərdən keçirilir. Ardıcıllıq barədə təsəvvür yaranandan sonra qısa cümlələrdən istifadə etməklə yazı işi yerinə yetirilir.

Sözlərin seçilməsi, əlaqələndirilməsi və təkrara yol verilmədən cümlələrdə yerləşdirilməsi bütün iş boyu diqqət mərkəzində saxlanılır.

Yazının əsas hissəsi üçün nəzərdə tutulmuş bəndlərin bir-biri ilə əlaqələndirilməsi vacibdir. Onların birindən digərinə keçərkən bağlılığın gözlənilməsi, xüsusilə önəmlidir. Həmin bəndlərin tezis şəklində yazılması və yazıda dəlillərlə əsaslandırılması işin keyfiyyətinə əhəmiyyətli təsir edir.

Yazının nəticə hissəsində deyilənlərə yekun vurulur, girişdə əks olunanlara necə nail olunduğu qeyd edilir, bir sıra hallarda isə mövzu ilə bağlı gələcəkdə nə iş görməyin mümkün olduğu xatırladılır.

Yazı işi başa çatdıqdan sonra onu diqqətlə oxumaq lazımdır. Yazıda fikirlərin aydınlığı, əlaqələri, sözlərin yazılışı, cümlələrin quruluşu, durğu işarələrindən necə istifadə edildiyi nəzərdən keçirilir, düzəlişlər aparılır. Eləcə də yazının plan əsasında yazılıb-yazılmadığı, mövzunun necə əhatə olunduğu nəzərdən keçirilir.

Yazının müzakirəsi və qiymətləndirilməsi. Yazı hazır olduqdan sonra özünüqiymətləndirmənin aparılması məqsədəuyğundur. Bunun üçün müəyyən meyarların əsas götürülməsi vacibdir. Aşağıdakılar belə meyarlara nümunə ola bilər.

Özünüqiymətləndirmə meyarları | Bəli | Xeyr
Yazım mövzuya uyğundur və onu əhatə edir. |  |
Giriş, əsas hissə və nəticənin arasında əlaqəni gözləmişəm. |  |
Girişdə mövzu haqqında təsəvvür yaratmış, əhəmiyyətini izah etmişəm |  |
Əsas hissədə başlıca fikri plandakı bəndlərin tələblərinə uyğun olaraq, faktlar, müxtəlif mənbələrdən nümunələr göstərməklə ifadə etmişəm. |  |
Sözləri diqqətlə seçmiş, yersiz təkrara yol verməmiş, cümlələrin qısa və aydın yazılmasına, fikrin tez başa düşülməsinə nail olmuşam. |  |
Sözlərin düzgün yazılışına və durğu işarələrindən yerində istifadəyə əməl etmişəm. |  |