###### bölmə 3

YURD SEVGİSİ, QƏHRƏMANLIQ SƏHİFƏLƏRİ
sindilər. Hücum uğurla dəf edilmişdi: əsgərlərin üzündə xoş bir ifadə görünürdü.
***

Ertəsi gün İlqar Əhmədlini qərargaha çağırdılar. Nə üçün çağırıldığını bilməyən zabit bir qədər həyəcanlıydı. Qərargah rəisi polkovnik Nağıyev otağa daxil olan bu ucaboy, yaraşıqlı zabiti diqqətlə süzərək:

– Əyləşin, – dedi.

İlqar əyləşdi. Polkovnik əlindəki qələmin arxası ilə stolu astaca döyəcləyib soruşdu:

– Demək, universitetdə müəllim idiniz.

– Bəli, cənab polkovnik.

– Hm... Hərbi xidməti seçdiniz və karyeranı qurban verdiniz?

– Elədir ki var.

– Bəs nə üçün hərbi xidmətə gələrkən israrla bu bölgəyə göndərilməyinizi istəmişsiniz?

İlqar susdu, qərargaha gələrkən keçirdiyi həyəcan tamamilə yox olmuşdu, indi onun gözlərinin qarşısında yaxın keçmiş canlanırdı...

1993-cü ilin isti yay günləri bir-birini əvəz edirdi. İki il idi ki, kənd qorxu, səksəkə içində yaşayırdı. Elə gün olmurdu ki, kənd mərmi atəşinə tutulmasın. Bir neçə günün içində top mərmiləri altı evi yerlə-yeksan eləmişdi. Ölənlərin arasında məktəblilər, lap kiçikyaşlı uşaqlar da vardı.

İlqar danışığına ara verdi: “Bunları danışmağa nə ehtiyac var ki!?” – fikrindən keçirdi. Bunu hiss eləyən qərargah rəisi mehriban səslə:

– Danışın, necə olubsa, hamısını söyləyin, – dedi.

Şahidi olduğu hadisələr çox sürətlə, bəzən də əlaqəsiz şəkildə yaddaşında təzələnəndə leytenant özünü ələ almağı bacardı. Xatırladı ki, məktəbdə dərslərə tez-tez ara verilirdi. Partlayış səsi eşidən kimi müəllimlər əl-ayağa düşür, şagirdləri təhlükəsiz yerə aparmağa çalışırdılar. Gecələr yuxudan qışqıraraq ayılan uşaqlarını valideynlər məktəbə qorxa-qorxa göndərirdilər.

– Kənddə yaradılan könüllü müdafiə dəstəsinin cəmi dörd avtomatı varıydı. Dövlət adamları iki il əvvəl qapı-qapı gəzib ov tüfənglərini yığmışdılar... İnsanlar hər gün bizim həyətimizdə toplaşır, kəndin sayılan-seçilən ziyalısı olan Mürsəl müəllimin – atamın məsləhətlərini dinləyir, silah olmasa da, gənclər yalın əllə postlara yollanırdılar. Atamın səyi ilə sonralar səkkiz avtomat və on iki əl qumbarası da tapılmışdı.

SÖZLƏR
TANIŞ-
DIRMI?

- darılmaq
- tövsiyə
- kürə
- karyera
- post