###### bölmə 1

ŞİFAHİ XALQ ƏDƏBİYYATINDAN NÜMUNƏLƏR

– Oğul, ağlamaqdan bir şey çıxmaz. Keçənə güzəşt deyərlər. Görünür, bir də səni görmək mənə qismət deyilmiş. Daha mənim əcəlim tamamdır. İndi qulaq as, sənə bir-iki sözüm var, onları deyim.

Rövşən atasının yanında əyləşdi. Alı kişi dedi:

– Bala, ay keçər, il dolanar, sənin adın məğribdən məşriqəcən bütün dünyada məşhur olar. O köpükdən sənin qollarına qüvvət, özünə də şairlik verildi. Bir də sənin səsinə, nərənə elə bir qüvvət gələcək ki, heç bir pəhləvanın qulağı ona dözə bilməyəcək... Nə qədər ki Misri qılınc sənin belində, sən də Qıratın belindəsən, özü də Çənlibeldəsən, sənə heç bir kəs bata bilməyəcək... Get, sənin adını Koroğlu qoydum!

Alı kişi vəsiyyətini eləyib ömrünü öz oğluna bağışladı. Koroğlu atasını Qoşabulağın yanında dəfn eləyib o gündən Çənlibeldə yurd-yuva saldı.

SÖZLƏR
TANIŞ-
DIRMI?

- üy (atın)
- biz
- yalman (atın)
- ruzigar
- məşriq
- məğrib
- ün
- nərə
- ünsiyyət

II
MÖHKƏMLƏNDİRMƏ • ZƏNGİNLƏŞDİRMƏ
1. Oxuduğunuz parçanın məzmununa aid iki sual və onlara cavab hazırlayın.
2. Dastanda işlənmiş bədii təsvir və ifadə vasitələrini yazın. Onların növlərini müəyyənləşdirin.
3. İşinizin nəticəsini siniflə bölüşün.
III
MÜZAKİRƏ
1. “Atasının intiqamını alan Koroğlunun mübarizəsini dayandırmamasına səbəb nədir?” mövzusunda müzakirəyə hazırlaşın.
2. Mənasını yeni öyrəndiyiniz sözlərdən istifadə edin.
3. Çıxışınızda əsaslandırılmış dəlillər səsləndirməyə çalışın.
IV
XATIRLATMA • DƏRİNLƏŞDİRMƏ
Dastan şifahi xalq ədəbiyyatının geniş yayılmış janrlarından biridir. Həcmi böyük olan dastanları aşıqlar yaradır. Bu nümunələrdə həm nəsr, həm də şeirlər olur. Nəsr və şeir hissələri məzmunca yaxın olur, bir-birini tamamlayır, ardıcıl olaraq əvəzlənir. Şifahi xalq ədəbiyyatının digər janrlarında olduğu kimi, dastanlarda da bədii təsvir və ifadə vasitələrindən geniş istifadə edilir.
●