Komandir durbini gözündən çəkmədən dedi:

– Düşmən tərəfdə canlanma var, sərvaxt olun, silahları hazır vəziyyətə gətirin. İstənilən an atəş açıla bilər.

Komandir səhv eləməmişdi: bir neçə dəqiqədən sonra düşmən pulemyotları aramsız atəş açmağa başladı, ardınca isə minaatanlar işə düşdü. Səngərin lap qarşısına düşən minalar partlayır, qəlpələr ölüm saçırdı. İlqar bilirdi ki, mina yağışının ardınca düşmən piyadaları hücuma keçəcəklər. Komandir qərargahla əlaqə saxladıqdan sonra əmr verdi:

– Güllə məsafəsinə çatana qədər düşmən irəli buraxılacaq.

Doğrudan da, qarşı tərəfdən cavab almayan düşmənlər çox keçmədən səngərdən çıxdılar, əvvəl ehtiyatla, sonra isə sürətlə irəli şığıdılar. Komandirin işarəsi ilə silahlar işə düşdü, öndə gələnlərin əksəriyyəti yerə sərildi. Qalanlar isə minaların açdığı çalalara