###### bölmə 5

TƏBİƏTİN GÖZƏLLİYİ, TƏBİƏTƏ QAYĞI

– Axı buranın yiyəsi sənsən…

Səfdər dayı İmranı meşədə tez-tez gördüyünə işarə edirdi.

İmran sevincək:

– Çox sağ ol, Səfdər dayı, – deyə razılıq edib dərəyə tərəf üz tutdu.

İmran Pöhrəli dərə ilə başyuxarı qalxıb yalın o biri üzünə adladı. Buralar sıx palıd meşəliyi idi.

Yetişmiş palıd qozaları öz-özünə sapından üzülərək tappatap yerə düşürdü. Hər ağacın altında qoza görmək mümkün idi. İmran çox çəkmədi ki, torbasını doldurub geri qayıtdı. Dar cığırla irəlilədikcə meşənin səsini dinləməkdən doymurdu. Quşların, cırcıramaların səsi, yarpaqların xışıltısı, cürbəcür hənirtilər bir-birinə qarışsa da, İmran bu qarma-qarışıqlıqda bir nizam da duyur və bundan zövq alırdı. O öz səsi, ahəngi olan meşəni çox sevirdi...

Həmişəki kimi, bulağa su içməyə döndü. Dərənin dibindəki Nazlı bulaq İmranın sevimli yerlərindən biriydi. Yamacın dabanından paqqıldayıb çıxan su ilin bütün fəsillərində axmaqda idi. Kimsə suyun qaynadığı yerdən – bulağın gözündən başlayaraq rəngbərəng daşlar düzmüş, eni-uzunu bir metrdən də çox olan çarhovuza bənzər bir şey düzəltmişdi. Daşlar elə ustalıqla düzülmüşdü ki, aralarından bir damcı da su keçmirdi. Qışda, qar yağanda bulağa tamaşa edən İmran özgə bir aləmə düşürdü. Pöhrəli dərə dümağ qarın altında yuxuya dalanda yalnız bulaq canlı görünürdü. Heç vaxt onun üstü buz bağlamırdı, saf, şəffaf suyu qarı da vecinə almırdı, onu əridib axır, meşənin dərinliyinə yayılır, torpağa hopurdu...

Nədənsə İmran bu mənzərəni indi, isti yay günündə xatırladı, gülümsündü, elə bil qış üçün darıxdı... Anasının sözləri də yadına düşdü:

– Ay bala, qışın oğlan çağında meşədə nəyin azıb? Qurda-quşa rast gələrsən!

– Bəs qurd-quş mənə rast gəlsə, necə?! – deyə İmran zarafata salar, danlaqdan canını qurtarmağa çalışardı...

İmran addımlarını yeyinlətdi, bulaqdan biz az aralı otluqda əzik qəzet bükülüsü gördü. Ötüb-keçmək istədi, amma elə bil hansı qüvvə isə onu dayanmağa məcbur etdi. İri torbanı yerə qoydu, əyilib bükülünü götürdü, tələsmədən açdı, heyrət içində bir xeyli baxa-baxa qaldı... Qəzet bükülüsündə çoxlu təzə onluq varıydı. Sevinc, təəccüb içində bükülünü şalvarının geniş cibinə qoydu. O, pul tapdığına sevinirdi... Yol gedə-gedə şax onluqları çıxarıb baxır, tez də qaytarıb cibinə qoyurdu. Bir az gedəndən sonra qəfildən özündə bir narahatlıq hiss etməyə başladı. Özü də bilmədən ürəyindən keçənləri ucadan dilinə gətirdi: – Bu pul kimindir? Necə olub ki, ora düşüb?

- Onların bir-birinə
  münasibəti barədə
  sizdə hansı təəssürat
  yarandı?
- İmran haqqında ilkin
  təəssüratınız nə oldu?
- Meşə ilin müxtəlif
  fəsillərində İmranda
  hansı hiss və düşüncə
  yaradır?
- Nazlı bulağın təsvirinə
  diqqət etdinizmi? Onu
  necə təsəvvür edirsiniz?
- Pul tapmış İmran hansı
  hisslər keçirir?
- Onun ziddiyyətli
  fikirlərindən hansı
  diqqətinizi daha çox
  çəkdi?
- İmranın qəti qərara
  gəlməsinə səbəb nə
  oldu?