Bədii ədəbiyyat zövq və bilik mənbəyidir
Əziz şagirdlər!

İstər aşağı siniflərdə, istərsə də beşinci sinifdə çoxlu bədii əsərlə tanış olmusunuz. Onlardan bir qismi şifahi, bir qismi isə yazılı ədəbiyyatın nümunələri olub. Həmin əsərlərin müxtəlif mövzularda olduğunu da unutmamısınız. Vətənimizə, onun təbiətinin gözəlliklərinə, ana məhəbbəti və qayğısına, uşaq dünyası və uşaq taleyinə həsr edilmiş onlarla əsər sizin xatirənizdə dərin iz salıb. Bu əsərlər insan və təbiət haqqında təsəvvürünüzü xeyli zənginləşdirib. Bədii nümunələrin öyrənilməsində bununla məhdudlaşmamısınız. Həmin nümunələrin oxusu, araşdırılması və dəyərləndirilməsi ilə bağlı bacarıqlara da yiyələnmisiniz. Altıncı sinifdə öyrənəcəyiniz əsərlər oxu və dəyərləndirmə ilə bağlı mənimsədiyiniz təcrübəni daha da inkişaf etdirəcəkdir. Əlbəttə, bu əsərlər məzmununa, təbliğ etdiyi dəyərlərə görə əvvəlki siniflərdə öyrəndiklərinizdən fərqlənir; onların məzmunu geniş, ifadə etdikləri fikirlər daha zəngindir. İndi siz daha diqqətli, məsuliyyətli olmalısınız. Bədii əsərlərdəki gözəlliyi duymaq, ondan zövq almaq, onu qiymətləndirmək, hiss və düşüncələrinizi başqalarına çatdırmaq üçün ciddi çalışmalısınız. Maraqlı cəhət bir də budur ki, bədii nümunələrdə insana lazım olan çoxlu məlumat, müxtəlif elm sahələrinə aid biliklər də əksini tapır. Elə buna görə də çox vaxt “ədəbiyyat həyat dərsliyidir” deyirlər. Bax məsələnin bu tərəfi də sizi diqqətli olmağa səsləyir. Bütün bunlara nail olmaq üçün dərsliyinizdəki tövsiyələri, sual və tapşırıqları yerinə yetirməyə, sinif yoldaşlarınızla daim əməkdaşlıq etməyə səy göstərməlisiniz.

Bilirsiniz ki, yazıçı əsərini yaradarkən sözlərdən istifadə edir. Deməli, incəsənətin digər növlərindən fərqli olaraq həyatı, insan taleyini əks etdirmək üçün bədii ədəbiyyatın imkanları daha genişdir. Amma sözlə yaradılan sənəti – bədii ədəbiyyat nümunələrini duymaq, onunla nəfəs almaq asan deyildir. Bədii əsəri oxuduqca təsvir olunanları təsəvvürünüzdə, gözünüzün önündə canlandırmağınız vacibdir. Deməli, söz ehtiyatınız çox, təsəvvürünüz zəngin, hissləriniz zərif olmalıdır... Bunun üçünsə bədii əsərin düşünən oxucusu olmaq vacib şərtdir. Düşünərək, anlayaraq mütaliə edən oxucu əsərdəki obrazların hisslərini sanki özü də yaşayır, baş verən hadisələrin şahidi kimi danışır. Elə buna görə də əsəri iki dəfə oxumaq faydalıdır. İlkin oxu əsərdə təsvir olunanlar haqqında sizdə müəyyən təsəvvür yaradır, hisslərinizi canlandırır. Lakin əsərdəki fikirləri, mətləbləri ətraflı başa düşmək üçün onu ikinci dəfə oxumaq lazım gəlir. Buna “dərinləşdirilmiş oxu” deyilir. Dərinləşdirilmiş oxuda hər sözün, cümlənin üzərində daha çox dayanmaq, düşünmək faydalıdır. Belə olanda əsərdə nədən danışıldığını,