IV qrup:
Əfsanədəki başlıca fikri – ideyanı müəyyənləşdirin. Nə üçün bu nəticəyə gəldiyinizin səbəbini izah edin.
Tövsiyə. “Mövzu” və “ideya” anlayışları bir-biri ilə sıx bağlıdır. Mövzu məzmun əsasında açıqlanır. Məzmun isə müəyyən fikirləri, niyyəti əks etdirir. Məzmunda ifadə olunmuş başlıca fikir əsas ideya deməkdir. “Qanlı daş”əfsanəsinin mövzusu, məzmunu sizə yaxşı məlum olduğundan ideyasını müəyyənləşdirməkdə çətinlik çəkməyəcəksiniz.
V qrup:
Əsəri “Su həsrəti” əfsanəsi ilə müqayisə edin.
Tövsiyə. Bilirsiniz ki, müqayisə bədii əsərlərin, obrazların və s. arasındakı oxşar, yaxud fərqli cəhətlərin, bəzən də hər ikisinin eyni vaxtda müəyyənləşdirilməsi, müvafiq nəticənin çıxarılmasıdır. Müqayisənin eyni cəhətlər üzrə aparılması vacibdir. Yəni, məsələn: iki obraz müqayisə edilərkən onların hər ikisinin vətənə, xalqa, insanlara münasibətləri üzərində dayanılır.
Əfsanələri müqayisə edərkən cədvəldən istifadə edin.
“QANLI DAŞ” / “SU HƏSRƏTİ”

Hansı mövzudadırlar? | Məzmunlarında oxşar və fərqli cəhətlər hansılardır? | İştirakçıların davranış və əməllərində oxşar və fərqli cəhətlər vardırmı? | İfadə etdikləri əsas fikir – ideya arasında oxşarlıq, yaxud fərq varmı?

2. Yazılı qeydlərin əsasında təqdimatların edilməsi.
3. Təqdimatların müzakirəsi.

#### Növbəti dərsə qədər

Asudə vaxtınızda dərsliyinizdə “İlyas” nağılını oxuyun.
Dərinləşdirilmiş oxu onda əks olunmuş hiss və düşüncələri əhatəli duymağınıza əhəmiyyətli təsir edəcəkdir.